Diari Oficial de la Generalitat Valenciana


Sumari del DOGV 9861, del 31-05-2024 (2024/4910)

RESOLUCIÓ de 24 de maig de 2024, del conseller de Sanitat, per la qual s'acorda l'acreditació per a la indicació, ús i autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades, de les infermeres i els infermers amb una experiència professional mínima d'un any en centres, servicis i institucions sanitàries, així com de les infermeres i infermers que hagen superat el corresponent curs d'adaptació a través de l'Escola Valenciana d'Estudis de la Salut.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9861

Data del DOGV
:   31-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4910


Data del document
:   24-05-2024

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * Conselleria Sanitat
    * farmacologia
    * personal sanitari

RESOLUCIÓ de 24 de maig de 2024, del conseller de Sanitat, per la qual s'acorda l'acreditació per a la indicació, ús i autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades, de les infermeres i els infermers amb una experiència professional mínima d'un any en centres, servicis i institucions sanitàries, així com de les infermeres i infermers que hagen superat el corresponent curs d'adaptació a través de l'Escola Valenciana d'Estudis de la Salut. [2024/4910]  
  
1. La indicació, ús i autorització per a la dispensació de medicaments i productes sanitaris d'ús humà de les infermeres i els infermers ha demostrat ser eficaç i eficient en tots els països on s'ha implantat, reduint la despesa sanitària, optimitzant els recursos i millorant la qualitat assistencial i la satisfacció de les persones usuàries dels servicis de salut. De la mateixa manera, resulta un fet contrastat que la mesura impacta positivament en la seguretat dels pacients, ja que contribuïx a reduir l'automedicació, permet detectar més ràpidament els possibles efectes farmacològics adversos i fomenta el compliment i adhesió al tractament farmacològic, alhora que normalitza una realitat quotidiana del desenvolupament de les competències d'estos professionals.  
  
2. El Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris, va preveure en el seu article 79.1 que els infermers i les infermeres podien de manera autònoma indicar, usar i autoritzar la dispensació dels medicaments no subjectes a prescripció mèdica i els productes sanitaris relacionats amb el seu exercici professional, i que el Govern regularia la indicació, ús i autorització de determinats medicaments subjectes a prescripció mèdica per part dels infermers i les infermeres, i també fixaria els criteris generals, els requisits específics i els procediments per a l'acreditació d'estos professionals.  
  
3. El Reial decret 954/2015, de 23 d'octubre, pel qual es regula la indicació, ús i autorització de dispensació de medicaments i productes sanitaris d'ús humà per part dels infermers i de les infermeres, en la redacció que en fa el Reial decret 1302/2018, de 22 d'octubre, després de la sentència del Tribunal Constitucional 76/2018, de 5 de juliol de 2018, dictada en el conflicte positiu de competències núm. 1866-2016, establix que correspon a la persona titular de l'òrgan competent de la comunitat autònoma respectiva, atorgar l'acreditació de les infermeres i els infermers responsables de cures generals i de les infermeres i els infermers responsables de cures especialitzades, per a la indicació, ús i autorització de dispensació de medicaments i productes sanitaris d'ús humà, amb subjecció als requisits regulats en l'article 9 del Reial decret.  
  
Així mateix, l'article 10 de l'esmentat Reial decret 954/2015, establix que el procediment per a l'acreditació de les infermeres i els infermers el regularan les comunitats autònomes en l'àmbit de les seues competències.  
4. En el context del marc normatiu mencionat s'ha publicat el Decret 145/2020, de 25 de setembre, del Consell, de regulació del procediment d'acreditació per a la indicació, ús i autorització de dispensació de medicaments i productes sanitaris d'ús humà per part d'infermeres i infermers a la Comunitat Valenciana.  
Amb anterioritat a l'entrada en vigor de l'esmentat Decret 145/2020 es va publicar una primera resolució d'acreditació, de data 1 de juliol de 2019, de les infermeres i infermers que desenvolupaven la seua activitat en l'àmbit de les cures generals en centres, servicis i institucions sanitàries de gestió directa dependents de la conselleria competent en matèria de sanitat i adscrits a esta. Amb posterioritat a estes s'han publicat resolucions de les dates següents:  
1a. 4 de febrer de 2021, resolució acreditant d'ofici un nou grup de professionals que complien amb els requisits establits en l'article 3.1 del Decret 145/2020, de 25 de setembre.  
2a. 30 de juliol de 2021, resolució acreditant d'ofici en l'àmbit de les cures especialitzades un nou grup de professionals que complien amb els requisits establits en l'article 3.2 del Decret 145/2020, de 25 de setembre.  
3a. 21 d'abril de 2022, resolució acreditant d'ofici i a instàncies de part en l'àmbit de les cures generals i en l'àmbit de les cures especialitzades un nou grup de professionals que complien amb els requisits establits en l'article 3.1 i 3.2 del Decret 145/2020, de 25 de setembre.  
  
4a. 27 d'octubre de 2022, resolució acreditant d'ofici i a instàncies de part en l'àmbit de les cures generals i en l'àmbit de les cures especialitzades un nou grup de professionals que complien amb els requisits establits en l'article 3.1 i 3.2 del Decret 145/2020, de 25 de setembre.  
  
5a. 10 de maig de 2023, resolució acreditant d'ofici i a instàncies de part en l'àmbit de les cures generals i en l'àmbit de les cures especialitzades un nou grup de professionals que complien amb els requisits establits en l'article 3.1 i 3.2 del Decret 145/2020, de 25 de setembre.  
  
6a. 20 d'octubre de 2023, resolució acreditant d'ofici i a instàncies de part en l'àmbit de les cures generals i en l'àmbit de les cures especialitzades un nou grup de professionals que complien amb els requisits establits en l'article 3.1 i 3.2 del Decret 145/2020, de 25 de setembre.  
  
En la present resolució, que inclou igualment les i els professionals dels consorcis, s'establix com a data per al càlcul dels servicis computats per a obtindre l'esmentada acreditació el 28 de febrer de 2024, havent de tindre en compte que el còmput del requisit de l'experiència professional no comprén el període corresponent a la formació especialitzada via infermer/a intern/a resident (EIR).  
Esta acreditació es realitza tant d'ofici, tenint en compte l'existència de bases de dades pròpies en les quals s'arreplega informació contrastada i suficient com per a garantir la comprovació del compliment del requisit temporal exigit pel Decret 145/2020, de 25 de setembre, com a sol·licitud de persona interessada, a través del procediment telemàtic obert al maig de 2021 per a realitzar també l'acreditació de les infermeres i infermers del sector privat o centres de titularitat pública no dependents de la Conselleria de Sanitat, tenint en compte l'existència d'un registre de sol·licituds acompanyades de la corresponent documentació requerida per l'esmentat Decret 145/2020, havent sigut revisat i comprovat el compliment dels requisits exigits pel Reial decret 954/2015, de 23 d'octubre. S'inclou igualment, i per segona vegada, l'acreditació que es realitza d'ofici a conseqüència de la finalització del curs d'adaptació habilitant realitzat a través de l'Escola Valenciana d'Estudis de la Salut.  
  
5. Des del punt de vista formal, esta resolució d'acreditació per a la indicació, ús i autorització de dispensació de medicaments i productes sanitaris d'ús humà de les infermeres i els infermers, es dicta sobre la base de l'article 36.3 de la Llei 39/2015, d'1 d'octubre, del procediment administratiu comú de les administracions públiques, que preveu que «Quan haja de dictar-se una sèrie d'actes administratius de la mateixa naturalesa, com ara nomenaments, concessions o llicències, podran refondre's en un únic acte, acordat per l'òrgan competent, que especificarà les persones o altres circumstàncies que individualitzen els efectes de l'acte per a cada interessat».  
Este acte administratiu serà objecte de publicació en el Diari Oficial de la Generalitat Valenciana (DOGV), d'acord amb l'article 7.6 del Decret 145/2020, de 25 de setembre, que establix la publicació de la comunicació de la resolució figurant en annexos separats els diferents grups d'infermeres i infermers susceptibles de l'acreditació o sol·licitants d'esta mitjançant el present procediment. Així mateix, la present publicació se sustenta en l'article 45 de l'esmentada Llei 39/2015, per considerar que així ho aconsellen raons d'interés públic relatives a la millora de l'assistència sanitària, mitjançant l'increment de la seua qualitat general i, en particular, en determinats àmbits geogràfics, així com a través d'una reducció de la pressió assistencial, que implicarà una atenció més garantista del compliment dels principis de l'actuació administrativa d'eficàcia, eficiència, economia, suficiència i adequació dels mitjans als fins institucionals i col·laboració a nivell assistencial.  
  
6. Quant a l'eficàcia d'esta acreditació d'infermeres i infermers, esta produirà efectes des de l'endemà de la seua publicació en el DOGV, de conformitat amb l'article 39.2 de la Llei 39/2015.  
Els infermers i les infermeres que obtinguen l'acreditació mitjançant la present resolució i que exercisquen la professió en centres, servicis i institucions sanitàries de gestió directa dependents de la conselleria competent en matèria de sanitat i adscrits a esta podran sol·licitar, a través del centre, servici o institució en la qual desenvolupen la seua activitat professional, l'activació dels sistemes d'informació pertinents que li permeten exercir la competència acreditada, amb la firma prèvia de la credencial de seguretat d'accés a sistemes d'informació.  
  
Així, en virtut de tot això, i atenent raons fundades d'interés públic, de conformitat amb les competències atribuïdes en el Decret 135/2023, de 10 d'agost, del Consell, pel qual s'aprova el Reglament orgànic i funcional de la Conselleria de Sanitat, resolc:  
  
  
Primer  
Acreditar d'ofici les infermeres i els infermers que s'indiquen en l'annex I d'esta resolució, per a la indicació, ús i autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades de les diferents especialitats d'infermeria, atés que consta que posseïxen una experiència professional mínima d'un any en este àmbit, computant els servicis prestats en centres, servicis i institucions sanitàries de gestió directa dependents de la conselleria competent en matèria de sanitat i adscrits a esta des del seu nomenament inicial en el sistema valencià públic de salut fins al dia 28 de febrer de 2024, inclusivament.  
  
  
Segon  
Acreditar a sol·licitud de persona interessada les infermeres i els infermers que s'indiquen en l'annex II d'esta resolució, per a la indicació, ús i autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades de les diferents especialitats d'infermeria, atés que consta que posseïxen una experiència professional mínima d'un any en este àmbit, computant els servicis prestats per compte propi, en centres privats o en centres de titularitat pública no dependents de la conselleria competent en matèria de sanitat fins al dia 28 de febrer de 2024, inclusivament, i els expedients dels quals han sigut tramitats i validats fins a esta data per la direcció territorial corresponent, segons l'article 6.3 del Decret 145/2020, de 25 de setembre.  
  
  
Tercer  
Acreditar d'ofici les infermeres i els infermers que s'indiquen en l'annex III d'esta resolució, per a la indicació, ús i autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades de les diferents especialitats d'infermeria, atés que consta que han superat el curs d'adaptació habilitant per a això, conforme a la certificació emesa per l'Escola Valenciana d'Estudis de la Salut, segons l'article 7.6 del Decret 145/2020.  
  
Quart  
Denegar les sol·licituds d'acreditació presentades per les persones que s'indiquen en l'annex IV d'esta resolució, per a la indicació, ús i autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades de les diferents especialitats d'infermeria, atés que no complixen amb els requisits exigits en el Decret 145/2020, pels motius assenyalats en este annex.  
  
Quint  
Ordenar la publicació en el DOGV d'esta resolució d'acreditació, i considerar atorgada l'acreditació amb la mera referència a esta publicació.  
  
Contra esta resolució, que posa fi a la via administrativa, es podrà interposar, potestativament, recurs de reposició davant d'este mateix òrgan, en el termini d'un mes comptat des de l'endemà de la publicació, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu davant del jutjat contenciós administratiu que corresponga, en el termini de dos mesos comptats en els termes ja exposats, conforme amb els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga exercitar qualsevol altra via que es considere procedent.  
  
  
València, 24 de maig de 2024. - El conseller de Sanitat: Marciano Gómez Gómez.